Komisijos reglamentas (EB) Nr. 2339/2003
2003 m. gruodžio 30 d.
iš dalies pakeičiantis Reglamentą (EEB) Nr. 3149/92, nustatantį išsamias maisto iš intervencinių atsargų tiekimo labiausiai nepasiturintiems asmenims Bendrijoje taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1987 m. gruodžio 10 d. Tarybos reglamentą (EEB) Nr. 3730/87, nustatantį bendrąsias maisto iš intervencinių atsargų tiekimo paskirtoms organizacijoms, jį skirstančioms labiausiai nepasiturintiems asmenims Bendrijoje, taisykles [1], ypač į jo 6 straipsnį,
kadangi:
(1) Komisijos reglamento (EEB) Nr. 3149/92 [2] 4 straipsnyje nustatytos išsamios skelbimų apie konkursą taisyklės dėl tiekimo Bendrijos priemonėje dalyvaujančiose valstybėse narėse organizavimo.
(2) Pagal metinį planą paskirstyti produktai, kurie turi būti išimti iš intervencinių atsargų, gali būti tiekiami neperdirbti arba, dažniau, perdirbti maisto produktų gamybai, arba išimti atlyginant už Bendrijos rinkoje sukauptų maisto produktų gamybą. Pastaruoju atveju turėtų būti nurodyti intervencinių atsargų produktai, kurie gali būti išimti iš intervencinių atsargų už atlygį grūdinių ir pieno produktų gamybai.
(3) Siekiant veiksmingiau reaguoti į labdaros organizacijų poreikius ir išplėsti tiekiamų maisto produktų asortimentą, turėtų būti nustatyta, kad produktus iš intervencinių atsargų būtų galima įtraukti į kitus produktus maisto produktų gamybos tikslais. Tačiau tokiais atvejais kiekvieno gatavo produkto sudėtyje esantys produktai iš intervencinių atsargų turi sudaryti ne mažiau kaip 50 % tiektino maisto produkto neto svorio.
(4) Dėl to atitinkamai reikėtų iš dalies pakeisti Reglamentą (EEB) Nr. 3149/92.
(5) Šiame reglamente numatytos priemonės atitinka atitinkamų Vadybos komitetų nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 3149/92 iš dalies keičiamas taip:
1. 4 straipsnis iš dalies keičiamas taip:
a) 2 dalies a punkte:
i) pirma pastraipa papildoma taip:
"Tiektinas produktas turi būti produktas, išimtas iš intervencinių atsargų neperdirbtas arba įpakuotas ir (arba) perdirbtas, arba produktas, sukauptas rinkoje išimant produktą iš intervencinių atsargų, atlyginant už tiekimą.";
ii) po antros pastraipos įterpiama tokia pastraipa:"Antros pastraipos trečioje įtraukoje nurodytu atveju, kai tiekiami grūdai ar grūdiniai produktai, skelbime apie konkursą nurodoma, kad iš intervencinių atsargų išimtinas produktas yra intervencinės agentūros turimas konkretus grūdinis produktas. Kai tiekiami pieno produktai, skelbime apie konkursą nurodoma, koks produktas, sviestas ar pieno milteliai, turi būti išimami iš intervencinės agentūros turimų atsargų, priklausomai nuo tos agentūros turimų atsargų.";
b) įterpiama tokia 2a pastraipa:
"2a. Produktai iš intervencinių atsargų gali būti įtraukti į produktus, sukauptus rinkoje maisto, tiektino plano įgyvendinimui, gamybai, arba prie tokių produktų pridėti. Tokiais atvejais produktai iš intervencinių atsargų turi sudaryti ne mažiau kaip 50 % tiektino maisto produkto neto svorio.
Taikant pirmą pastraipą, skelbime apie konkursą aiškiai nurodoma, kad produktai iš intervencinių atsargų turi sudaryti ne mažiau kaip 50 % tiektino maisto produkto neto svorio.";
2. 9 straipsnio pirma pastraipa papildoma tokia įtrauka:
"- skelbimai apie konkursą turi atitikti 4 straipsnio reikalavimus, o tiekimas įgyvendinamas pagal šio reglamento nuostatas."
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. gruodžio 30 d.